Թոմ Ռոբերտս

Թոմաս Ուիլյամ Ռոբերտս ( , ), ավստրալիացի նկարիչ, Հեյդելբերգի դպրոցի՝ XIX դարի վերջի ավստրալիական գեղանկարչության ռեալիստական շարժման խոշորագույն ներկայացուցիչներից մեկը։

Կենսագրություն 

Թոմ Ռոբերտսը ծնվել է 1856 թվականի մարտի 9-ին անգլիական Դորչեստեր  քաղաքում՝ լրագրող Ռիչարդ Ռոբերտսի և նրա կնոջ՝ Մաթիլդա Ագնես Կելայի (Էվանս) ընտանիքում։

Կրթություն է ստացել Դորչեստերի քերականական դպրոցում։ Հոր մահից հետո ընտանիքը գաղթել է Ավստրալիա, որտեղ արդեն ապրում էին հարազատներից ոմանք, որոնք 1869 թվականին բնակություն էին հաստատել Մելբուռնի արվարձաններից մեկում։ Քանի որ կյանքը հեշտ չէր, Թոմը ստիպված էր երկար ժամանակ օգնել իր մորը պատվերով պայուսակներ պատրաստելիս։ 1870-ական թվականներից սկսած նա հետաքրքրվել է նկարչությամբ, որը սովորաբար սովորում էր գիշերը Ավստրալիա տեղափոխված հայտնի շվեյցարացի նկարիչ Լուիս Բուվելոտի հսկողության ներքո։ Միևնույն ժամանակ, Ռոբերտսը ծանոթացել է մի շարք այլ հայտնի նկարիչների, օրինակ՝ Ֆրեդերիկ Մակքաբինի հետ, որը դարձել է իր լավագույն ընկերներից մեկը։ 1874 թվականին նա սկսել է հաճախել երեկոյան դասընթացների Ազգային պատկերասրահի դպրոցում, որտեղ հաճախել է Թոմաս Քլարկի նկարչական դասընթացներին, չնայած սովորում էր որպես լուսանկարիչ։ 1877-1879 թվականներին սովորել է Ազգային պատկերասրահին առընթեր Գեղանկարչության դպրոցում, իսկ 1878 թվականին նաև հաճախել է անատոմիայի դասընթացների Մելբուռնի հիվանդանոցում և Մելբուռնի համալսարանում։ 1880 թվականին Ռոբերտսը դարձել է Վիկտորիանական արվեստի ակադեմիայի անդամ։

1881 թվականին մեկնել է Լոնդոն՝ ուսանելու Գեղարվեստի թագավորական ակադեմիայում, Մեծ Բրիտանիայում մնալով մինչև 1884 թվականը։ Այդ ընթացքում Ռոբերտսն այցելել է նաև Իսպանիա, Վենետիկ, Փարիզ՝ ենթարկվելով իմպրեսիոնիզմի ուժեղ ազդեցության։ 1885 թվականին նա վերադարձել է Ավստրալիա։

1880-ական և 1890-ական թվականների ընթացքում Ռոբերտսը աշխատել է Վիկտորիայում՝ Մելբուռնի իր սեփական ստուդիայում։ 1896 թվականին ամուսնացել է 35-ամյա Էլիզաբեթ Ուիլյամսոնի հետ, որը շուտով նրան որդի պարգևեց։ Ռոբերտսի հայտնի ստեղծագործությունների մեծ մասն ստեղծվել է նրա կյանքի այս ժամանակահատվածում։ Բացի այդ, Ռոբերտսը համարվել է նկարների շրջանակների պատրաստման հիանալի մասնագետ, և 1903-1914 թվականներին, երբ նա արդեն քիչ էր զբաղվում նկարչությամբ, իր ընտանիքի եկամտի մեծ մասն ապահովվել է այդ շրջանակների վաճառքից։

Առաջին համաշխարհային պատերազմի տարիները Ռոբերտսն անցկացրել է Անգլիայում՝ օգնելով հիվանդանոցներից մեկում։ 1919 թվականի դեկտեմբերին վերադարձել է Ավստրալիա։ 1928 թվականին մահացել է նրա առաջին կինը, և Ռոբերտսը ամուսնացել է Ջին Բոյեսի հետ։ Նա մահացել է 1931 թվականին Մելբուռնի մերձակայքում քաղցկեղից։

Ստեղծագործություն

Կյանքի ընթացքում Թոմ Ռոբերտսը նկարել է մեծ քանակությամբ բնանկարներ և դիմանկարներ (դրանցից մի քանիսը նկարվել են Մաքքաբինի հետ միասին արվեստի ճամբարում), այնուամենայնիվ, նրա երկու ամենահայտնի գործերը, որոնք նրան համբավ են բերել, համարվում են երկու մեծ կտավները՝ «Ոչխարների խուզում» () և «Մեծ նկարը» ():

«Ոչխարների խուզում» նկարն սկսվել է Նոր Հարավային Ուելս նահանգում՝ Բրոքլեզբիում գտնվող ոչխարաբուծական ֆերմա Ռոբերտսի այցի ժամանակ և ավարտվել է մի քանի տարի անց Մելբուռնում։ Աշխատանքի հիմնական թեման դարձել է ոչխարաբուծությունը, որն այդ ժամանակ շատ կարևոր դեր էր խաղում բրիտանական գաղութի տնտեսության մեջ, և դրա արտադրանքը կազմում էր Ավստրալիայի արտահանման հիմքը։ Երբ նկարն առաջին անգամ ներկայացվել է, շատ փորձագետներ քննադատել են այն՝ համարելով, որ այս աշխատանքը դժվար է դասակարգել որպես բարձր արվեստի գործ։ Այնուամենայնիվ, ինչպես հետագայում է պարզվել, «Ոչխարների խուզում» նկարի մոտիվը հարազատ է բազմաթիվ ավստրալիացիների, չնայած որ պատկերված գործընթացը չի կարելի անվանել լիովին ռեալիստական։

Ռոբերտսն իր աշխատանքներում մեծ ուշադրություն է դարձրել գյուղական թեմատիկային, քանի որ հպարտանում էր սովորական ավստրալիացիների աշխատանքով։ Ոչխարների խւզելու գործընթացը պատկերված է, օրինակ, «Ոսկե գեղմ» () կտավում, իսկ փայտ հատելու տեսարանը՝ «Փայտահատ» նկարում (): Ռոբերտսի գործերից շատերը բնապատկերներ կամ նկարներ են փոքր կտավների վրա (օրինակ՝ ծխախոտի տուփի չափ)։

«Մեծ նկարը» ստեղծագործությունը ներկայացնում է Ավստրալիայի խորհրդարանի առաջին նիստը։ Նկարը ներկայումս պահվում է Ավստրալիայի ազգային պատկերասրահում։

Ծանոթագրություններ

Արտաքին հղումներ 
 
 
 
 

Ավստրալիացի նկարիչներ
Թոմ Ռոբերտսի նկարներ
Արվեստագետներ